钦定古今图书集成/明伦汇编/官常典/第592卷 > 宋昌言
## 钦定古今图书集成/明伦汇编/官常典/第592卷 > 宋昌言

按《宋史宋绶传》：“绶族子昌言，字仲谟，以荫为泽州司
理参军。州有杀人狱，昌言疑其冤，坚请迹捕，果得真
犯者。迁河阴发运判官。自济源之官，见道上弃尸若
剐剥状者甚众，窃叹郡县之不治。既至河阴，得凶盗
六辈，杀人而鬻之。如是十馀年，掩其家，犹得执缚未
杀者七人。县吏与市井少年共为胠橐，昌言穷治其”
渊薮，皆法外行之，而流其家人。擢都水监丞。熙宁初，
河决枣彊而北，昌言建议，欲于二股河口西岸新滩
立土约障水，使之东流，候稍深即断北流，纵出葫卢
下流，以除恩、冀、深、瀛水患。诏从之。提举河渠王亚以
为不可成，不如修生堤。朝廷遣翰林学士司马光往
视，如昌言策。不两月，决口塞。光奏：“昌言独有功，若与
同列均受赏，恐不足以劝。”诏理提点刑狱资序。迁开
封府推官、同判都水监。汴水涨，昌言请塞訾家口。已
而汴流绝，监丞侯叔献唱为昌言罪，昌言惧，求知陕
州，历濮、冀二州。河决曹村，召判都水监，往护河堤。灵
平埽成，转少府监，卒，赠绢二百匹。